**Aloite nuorisovaltuuston edustajan puhe- ja läsnäolo -oikeudesta kunnanvaltuuston kokouksissa.**

Kuntalain 26 § edellyttää, että nuorisovaltuustolle on annettava mahdollisuus vaikuttaa kunnan eri toimialojen toiminnan suunnitteluun, valmisteluun, toteuttamiseen ja seurantaan asioissa, joilla on merkitystä kunnan asukkaiden hyvinvointiin, terveyteen, opiskeluun, elinympäristöön, asumiseen tai liikkumiseen sekä muissakin asioissa, joiden nuorisovaltuusto arvioi olevan lasten ja nuorten kannalta merkittäviä. Lisäksi nuorisovaltuusto tulee ottaa mukaan lasten ja nuorten osallistumisen ja kuulemisen kehittämiseen kunnassa. Tämän kaiken katsomme toteutuvan parhaiten, kun nuorisovaltuusto on edustettuna kunnanvaltuustossa, jossa tehdään päätökset kunnan keskeisimmistä asioista. Näin ollen Kuntalan nuorisovaltuusto vaatii itselleen pysyvää puhe- ja läsnäolo-oikeutta kunnan kunnanvaltuuston kokouksiin.

Vaikka Kuntalan kunnan hallintosäännössä ei erikseen mainita asiantuntijajäsenten kutsumisesta kunnanvaltuuston kokouksiin, on kokouksissa ollut säännöllisesti paikalla eri toimialojen asiantuntijoita. Koska nuorten asioista parhaiten perillä ovat nuoret itse, katsomme että nuorisovaltuusto kykenee tarjoamaan valtuustolle pysyvän puhe- ja läsnäolo -oikeuden myötä arvokasta asiantuntemusta nuoriin liittyvän päätöksenteon helpottamiseksi. Kunnanvaltuuston tehtävänä on käyttää kunnan ylintä päätösvaltaa ja tämän myötä päättää sen keskeisimmistä asioista, joista useimpien katsomme koskettavan merkittävästi myös nuorten elämää. Mielestämme vakituisen nuorisovaltuuston edustajan olevan järkevin menettelytapa nuorten kuulemisen varmistamiseksi näiden asioiden valmistelussa. Nuorisovaltuuston edustaja voidaan toki myös tarvittaessa poistaa kokouksista salassa pidettävien kohtien ajaksi.

V. 2020 laaditun Suomen nuorisovaltuustojen liitto ry:n nuorisovaltuustoselvityksen mukaan kyselyyn vastanneista kunnista 62 %:lla on nuorisovaltuuston edustajalla puhe- ja läsnäolo-oikeus kunnanvaltuuston kokouksissa. Pohjois-Karjalan alueella tämä oikeus on ainakin Kontiolahden, Tohmajärven, Juuan ja Heinäveden nuorisovaltuustoilla. Kuntalan nuorisovaltuusto kehottaakin myös Kuntalan kuntaa seuraamaan edellä mainittujen kuntien asettamaa esimerkkiä ja näin edesauttamaan nuorten äänen kuulumista kunnan päätöksenteossa.

Alaikäisillä kuntalaisilla ei ole mahdollisuutta asettua ehdolle kunnallisvaaleissa ja päästä näin tuomaan ääntään esille kunnanvaltuustoon. Kuntalain 26 § nojaten, katsomme nuorisovaltuustomme tehtäväksi edustaa näiden nuorten ääntä kunnan päätöksenteossa. Mahdollistatte tämän myöntämällä nuorisovaltuustolle pysyvän puhe- ja läsnäolo-oikeuden kunnanvaltuuston kokouksiin, samalla taaten kunnalle mahdollisuuden aitoon nuorten ja päättäjien väliseen vuorovaikutukseen ja yhteistyöhön, sekä nuorten tehokkaaseen demokratiakasvatukseen.

**Kuntalan nuorisovaltuuston puolesta,**

Etunimi Sukunimi, puheenjohtaja

**Lisätietoja:**

Etunimi Sukunimi, nuoriso-ohjaaja

puhelinnumero

sähköposti